   لاهور (ويب ڊيسڪ) پاڪستان سپر ليگ (پي ايس ايل) جي ٽيم ملتان سلطانز کي هڪ ٻيو ڌڪ لڳو آهي ۽ انگلينڊ سان واسطو رکندڙ جيمز ونس به ڪورونا وائرس جو شڪار ٿي ليگ جي رهيل ميچن کان ٻاهر ٿي ويو آهي. پاڪستان ڪرڪيٽ بورڊ (پي سي بي) طرفان جاري ڪيل بيان ۾ چيو ويو آهي ته ملتان سلطانز جو بيٽسمين جيمز ونس پاڪستان سپر ليگ جون رهيل ميچون نه کيڏندو. بيان موجب جيمز ونس جي ايونٽ ۾ شرڪت لاءِ پاڪستان روانگي کان اڳ انگلينڊ ۾ ورتل ڪورونا ٽيسٽ هاڪاري آئي آهي. پي سي بي چيو آهي ته ملتان سلطانز جي انتظاميا هاڻ جيمز وينس جي جاءِ تي ڪنهن ٻئي پرڏيهي يا مقامي رانديگر جي چونڊ به ڪري سگهي ٿي. واضح رهي ته ملتان سلطانز جي نمائندگي ڪندڙ بنگلاديشي بيٽسمين محمود الله به ڪورونا وائرس سبب پي ايس ايل جي رهيل ميچن کان ٻاهر ٿي ويو آهي.